
Drepturi părinteşti

Drepturi părinteşti

Cauzele privind drepturile părinteşti ridică probleme în principal sub aspectul art. 8 (dreptul la respectarea vieţii private şi de familie) din Convenţia Europeană a Drepturilor Omului.

Pentru a stabili dacă ingerinţa autorităţilor în viaţa privată şi de familie a reclamanţilor era necesară într-o societate democratică şi dacă a fost păstrat un echilibru just între diversele interese prezente în cauză, Curtea examinează dacă această ingerinţă era prevăzută de lege, dacă urmărea unul sau mai multe scopuri legitime şi dacă era proporţională cu aceste scopuri.

Filiaţie

Marckx împotriva Belgiei (nr. 6833/74)

13.06.1979

Reclamanta s-a plâns că, în dreptul belgian, pentru stabilirea filiaţiei faţă de mama necăsătorită şi copilul acesteia era necesară o recunoaştere voluntară din partea mamei sau o acţiune în stabilirea maternităţii. Reclamanta s-a plâns că această recunoaştere îi limita posibilitatea de a lăsa moştenire copilului bunurile sale şi nu crea o legătură juridică între copil şi familia sa. Astfel, ar fi putut să îi garanteze fiicei sale aceleaşi drepturi precum cele de care beneficiază copiii legitimi numai dacă s-ar fi căsătorit şi, ulterior, şi-ar fi adoptat propria fiică (sau solicitând legitimarea acesteia).

Încălcarea art. 8 şi 14 (interzicerea discriminării) în ceea ce priveşte stabilirea filiaţiei faţă de mamă, absenţa unei legături juridice între copil şi familia mamei sale, drepturile sale asupra succesiunii şi restrângerea libertăţii mamei de a dispune liber de bunurile sale.

Dreptul belgian a fost modificat în urma acestei hotărâri.

Rasmussen împotriva Danemarcei (nr. 8777/79)

28.11.1984

Obiectul cauzei îl constituie imposibilitatea reclamantului de a introduce o acţiune în tăgăduirea paternităţii după divorţul de soţia sa, din cauza unei legi din 1960 care limita în timp dreptul tatălui de a tăgădui paternitatea unui copil născut în timpul căsătoriei, dar care îi permitea mamei să conteste paternitatea în orice moment. Neîncălcarea art. 14 (interzicerea discriminării), coroborat cu art. 6 (dreptul la un proces echitabil) şi art. 8: „Diferenţa de tratament stabilită în această privinţă între soţ şi soţie pornea de la ideea că [termenele pentru formularea unei acţiuni în contestarea filiaţiei] erau mai puţin necesare pentru [mamă] decât pentru [tată], deoarece interesele mamei coincideau, de regulă, cu cele ale copilului, acesta fiind încredinţat mamei în majoritatea cazurilor de divorţ sau separare. În 1982, parlamentul danez a modificat normele în vigoare, deoarece a considerat că motivele care au stat la baza Legii din 1960 nu mai erau conforme cu evoluţia societăţii; din acest lucru nu se poate deduce însă că modul în care analizase situaţia în urmă cu 22 de ani era lipsit de argumente.”

Kroon şi alţii împotriva Ţărilor de Jos (nr. 18535/91)

27.10.1994

Cauza priveşte refuzul autorităţilor de a recunoaşte paternitatea partenerului reclamantei. Aceasta din urmă obţinuse divorţul de soţul său, cu care nu mai ţinuse legătura timp de mai mulţi ani, abia după un an de la naşterea copilului său, care a fost, prin urmare, înscris în registrul de evidenţă a naşterilor drept fiul soţului său.

Curtea a stabilit că a fost încălcat art. 8, subliniind că noţiunea de „viaţă de familie” nu se limitează doar la relaţiile bazate pe căsătorie şi poate include şi alte „legături de familie” (cf. Keegan împotriva Irlandei, nr. 16969/90, din 26.05.1994). În cazul în care a fost stabilită o legătură de familie cu un copil, statul trebuie să acţioneze astfel încât să permită dezvoltarea acestei legături şi să acorde o protecţie juridică ce poate face posibilă, încă de la naştere sau cât de repede posibil, integrarea copilului în familia sa.

X, Y şi Z împotriva Regatului Unit (nr. 21830/93)

22.04.1997

Cauza îl priveşte pe X., transsexual care şi-a schimbat sexul de la feminin la masculin şi trăia într-o relaţie stabilă cu o femeie, Y., şi copilul lor, Z., născut după inseminarea artificială cu spermă donată. Reclamanţii s-au plâns că rolul lui X., de tată al lui Z., nu era recunoscut şi că situaţia lor constituia o discriminare.

Neîncălcarea art. 8: având în vedere că problema transsexualităţii ridica probleme complexe, care nu făceau obiectul unui consens în Europa, faptul că dreptul britanic nu a permis o recunoaştere juridică specială a relaţiei dintre X. şi Z. nu constituia o atingere adusă respectării vieţii de familie.

Mikulic împotriva Croaţiei (nr. 53176/99)

07.02.2002

Obiectul cauzei îl constituie un copil născut în afara căsătoriei, care, împreună cu mama sa, a formulat o acţiune în stabilirea paternităţii. Reclamanta s-a plâns că dreptul croat nu obligă pârâţii din acţiunile în stabilirea paternităţii să respecte hotărârile judecătoreşti care dispun efectuarea de teste ADN şi de faptul că instanţele interne nu s-au pronunţat cu privire la cauza sa a generat o situaţie de incertitudine privind identitatea sa. De asemenea, aceasta denunţa durata procedurii şi absenţa unui recurs efectiv pentru accelerarea procedurii.

Curtea a stabilit că au fost încălcate art. 6 § 1 (dreptul la un proces echitabil într-un termen rezonabil), art. 8 şi art. 13 (dreptul la un recurs efectiv), având în vedere că ineficienţa instanţelor a generat o stare prelungită de incertitudine în ceea ce priveşte identitatea reclamantei.

A se vedea şi fişa tematică Drepturile copiilor

Mizzi împotriva Maltei (nr. 26111/02)

12.01.2006

Reclamantul s-a plâns de prezumţia irefragabilă de paternitate aplicată în cauza sa, precum şi de faptul că suferit o discriminare, având în vedere că celelalte părţi care aveau  un interes în a stabili paternitatea în această cauză nu au fost supuşi aceloraşi condiţii şi termene stricte.

Încălcarea art. 8: faptul că reclamantului nu i s-a permis niciodată să îşi conteste paternitatea nu era proporţional cu scopurile legitime urmărite. Prin urmare, nu a fost păstrat un echilibru just între interesul general de protejare a securităţii juridice a legăturilor de familie şi dreptul reclamantului de a obţine o reexaminare a prezumţiei legale de paternitate în funcţie de probe biologice.

Curtea a stabilit, de asemenea, că au fost încălcate art. 14 (interzicerea discriminării), coroborat cu art. 6 § 1 (dreptul de acces la o instanţă) şi art. 8.

A se vedea şi cauzele Grönmark împotriva Finlandei şi Backlund împotriva Finlandei (nr. 17038/04 şi nr. 36498/05), în care Curtea a considerat că termenul de introducere a unei acţiuni judiciare în stabilirea paternităţii nu trebuia să fie aplicat în mod automat.

Krušković împotriva Croaţiei (nr. 46185/08)

21.06.2011

Este vorba despre prima cauză prezentată în faţa Curţii referitoare la recunoaşterea paternităţii unui tată lipsit de capacitate de exerciţiu. Reclamantul s-a plâns că i-a fost refuzat dreptul de a fi înregistrat ca tată al copilului său biologic, născut în afara căsătoriei.

Având în vedere că suferea de tulburări de personalitate din cauza abuzului prelungit de stupefiante, acesta fusese lipsit de capacitatea sa de exerciţiu în urma recomandării unui psihiatru.

Curtea a stabilit că a fost încălcat art. 8, deoarece reclamantul se confruntase cu un vid juridic în ceea ce priveşte dreptul său de paternitate.

Chavdarov împotriva Bulgariei (nr. 3465/03)

21.11.2010

Obiectul cauzei îl constituie imposibilitatea unui bărbat de a i se recunoaşte paternitatea faţă de trei copii născuţi din relaţia cu o femeie căsătorită în cursul unei perioade în care aceştia au trăit împreună.

Neîncălcarea art. 8: autorităţile nu erau responsabile pentru pasivitatea reclamantului, care nu a profitat de posibilităţile oferite de dreptul intern pentru a stabili o legătură de paternitate faţă de copiii lui sau pentru a remedia inconvenientele de ordin practic cauzate de absenţa unei astfel de legături.

Curtea a luat, de asemenea, în considerare marja de apreciere de care beneficiază statul în reglementarea relaţiilor de rudenie şi a constatat că nu exista un consens la nivel european privind problema dacă legislaţia internă trebuia să îi permită tatălui biologic să conteste prezumţia de paternitate a soţului.

A. M. M. împotriva României (nr. 2151/10)

14.02.2012

Cauza priveşte o acţiune în stabilirea paternităţii unui copil minor cu dizabilităţi, mama acestuia prezentând, de asemenea, un handicap grav.

Încălcarea art. 8, instanţele naţionale nu au respectat un echilibru just între dreptul minorului de a i se proteja interesele în procedura în cauză şi dreptul presupusului tată al acestuia de a nu se supune unui test de paternitate şi de a nu participa la procedură.

Ahrens împotriva Germaniei (nr. 45071/09) şi Kautzor împotriva Germaniei (nr. 23338/09)

22.03.2012

Cauzele privesc refuzul instanţelor germane de a permite ca doi bărbaţi să conteste paternitatea altui bărbat, în primul caz faţă de fiica biologică a primului reclamant şi în al doilea caz faţă de pretinsa fiică biologică a celui de-al doilea reclamant.

Neîncălcarea art. 8. În ambele cauze, Curtea a considerat că deciziile instanţelor germane de a respinge cererile reclamanţilor de a-şi stabili legal paternitatea au adus atingere dreptului lor la respectarea vieţii private. Totuşi, Curtea a considerat că deciziile respective nu constituiau o atingere adusă vieţii lor de familie în sensul art. 8, având în vedere că între reclamanţi şi copiii în cauză nu au existat niciodată relaţii personale apropiate.

Neîncălcarea art. 8, coroborat cu art. 14 (interzicerea discriminării):  decizia de a acorda prioritate relaţiei de familie existente între copil şi părinţii săi legali în raport cu relaţia dintre copil şi tatăl biologic intră, în ceea ce priveşte statutul juridic, sub incidenţa marjei de apreciere a statului.

Cauze pendinte

Habulinec şi Filipović împotriva Croaţiei (nr. 51166/10)

Comunicată la 09.06.2011

Cauza priveşte imposibilitatea reclamantului de a recunoaşte paternitatea copilului său biologic născut în afara căsătoriei, ca urmare a faptului că respectivul copil a murit după o zi de la naştere.

Mennesson şi alţii împotriva Franţei (nr. 65192/11)

Comunicată la 12.02.2012

Cauza priveşte refuzul autorităţilor franceze de a recunoaşte unui cuplu filiaţia faţă de două fete, deşi aceasta fusese stabilită legal în străinătate. Cuplul respectiv a recurs la o fecundare in vitro cu gameţii reclamantului şi un ovul provenit dintr-o donaţie, în vederea implantării embrionilor astfel fecundaţi în uterul unei mame surogat din California.

X şi alţii împotriva Letoniei (nr. 27773/08)

Comunicată la 10.04.2012

Reclamanţii s-au plâns că autorităţile le-au solicitat efectuarea unor examene genetice pentru a stabili filiaţia (un bărbat care a pretins paternitatea copilului înainte ca al doilea reclamant să fi recunoscut oficial acest copil).

A se vedea, de asemenea, fişa tematică Drepturi în materie de procreare

Confidenţialitatea informaţiilor privind naşterea

Odièvre împotriva Franţei (nr. 42326/98)

13.02.2003 (Marea Cameră)

Reclamanta a fost adoptată. Aflând că avea trei fraţi biologici, aceasta a solicitat să i se permită accesul la informaţii care să permită identificarea acestora. Cererea fost respinsă pe motiv că aceasta se născuse în condiţiile unei „proceduri speciale” care îi permitea mamei să îşi păstreze anonimatul.  În plus, doamna Odièvre nu putea fi moştenitoarea mamei naturale.

Neîncălcarea art. 8 (dreptul la respectarea vieţii private şi de familie) şi a art. 14 (interzicerea discriminării), în măsura în care Franţa a păstrat un echilibru just între diversele interese aflate în joc, şi anume interesul public (prevenirea avorturilor, în special a avorturilor ilegale, şi a abandonării nou-născuţilor), dezvoltarea personală a copilului şi dreptul acestuia de a-şi cunoaşte originile, dreptul mamei de a-şi proteja sănătatea, născând în condiţii sanitare adecvate, şi protejarea altor membri ai diverselor familii implicate. De altfel, reclamanta ar fi avut, de asemenea, posibilitatea de a solicita dezvăluirea identităţii mamei sale cu consimţământul acesteia; în plus, aceasta putea să fie moştenitoarea părinţilor săi adoptivi: în această privinţă, nu era în aceeaşi situaţie precum ceilalţi copii naturali ai mamei sale.

Godelli împotriva Italiei (nr. 33783/09)

25.09.2012

Cauza priveşte confidenţialitatea informaţiilor privind naşterea şi imposibilitatea de a-şi cunoaşte originile în cazul unei persoane abandonate de mama sa.

Încălcarea art. 8. (dreptul la respectarea vieţii private şi de familie). Curtea a stabilit că sistemul italian nu ţinea seama de interesul copilului.  Aceasta a considerat că nu fusese păstrat un echilibru just între interesele din cauză, deoarece legislaţia, în cazurile în care mama a decis să îşi păstreze anonimatul, nu permitea copilului adoptat şi nerecunoscut la naştere să solicite fie informaţii despre originile sale, altele decât cele de identificare, fie dezvăluirea identităţii mamei biologice, cu consimţământul acesteia din urmă.

Luarea în îngrijire de către o autoritate publică

T.P. şi K.M. împotriva Regatului Unit (nr. 28945/95)

10.05.2001 (Marea Cameră)

Cauza priveşte luarea în îngrijire de către autorităţile locale a unui copil în vârstă de patru ani. Aceasta a declarat că fusese victima unor abuzuri sexuale şi mama ei a fost considerată incapabilă să o protejeze. Mama şi fiica au pretins că nu au avut acces la o instanţă şi nici la un recurs efectiv pentru a denunţa lipsa justificării acestei luări în îngrijire care le-a despărţit.

Încălcarea art. 8, având în vedere că mama a fost privată de o participare corespunzătoare la procesul decizional referitor la luarea fiicei sale în îngrijire de către autorităţi. Neîncălcarea art. 6 (dreptul la un proces echitabil), având în vedere că reclamantele nu fuseseră private de dreptul de a obţine o decizie privind temeinicia acţiunii lor în răspundere civilă pentru neglijenţă împotriva autorităţii locale.

Încălcarea art. 13 (dreptul la un recurs efectiv), având în vedere că reclamantele nu au avut posibilitatea nici să obţină o decizie privind afirmaţiile de încălcare a dreptului lor la respectarea vieţii de familie, nici să obţină o hotărâre executorie care să le acorde despăgubiri pentru prejudiciul suferit.

K.A. împotriva Finlandei (nr. 27751/95)

14.04.2003

Reclamantul (suspectat, împreună cu soţia sa, de incest şi violenţe de natură sexuală asupra copiilor lor) s-a plâns de luarea copiilor în îngrijire de către serviciile sociale, de procesul decizional în acest scop, precum şi de punerea în aplicare a măsurilor de plasament.

Încălcarea art. 8, ca urmare a neluării unor măsuri suficiente care să reunească familia reclamantului.

Neîncălcarea art. 8, în ceea ce priveşte luarea în îngrijire a copiilor şi participarea reclamantului la procesul decizional.

Wallova şi Walla împotriva Republicii Cehe (nr. 23848/04)

26.10.2006

Reclamanţii s-au plâns că au fost despărţiţi de cei cinci copii ai lor, plasaţi în instituţii publice, din cauza dificultăţilor cu care se confruntau în găsirea unei locuinţe adecvate pentru o familie numeroasă. Aceştia denunţau lipsa de asistenţă din partea autorităţilor cehe.

Încălcarea art. 8: lipsă de resurse materiale, pe care autorităţile cehe ar fi putut să o compenseze cu o măsură mai puţin radicală decât separarea totală a familiei.

Y.C. împotriva Regatului Unit (nr. 4547/10)

13.03.2012

Cauza priveşte procedura de instituire a plasamentului fiului reclamantei, născut în 2001, în urma căreia a fost emisă o hotărâre de autorizare a plasamentului copilului în vederea adopţiei. Decizia se întemeia pe existenţa anumitor semne de întrebare în ceea ce priveşte relaţia dintre reclamantă şi tatăl copilului. Reclamanta s-a plâns, în special, de refuzul instanţelor de a dispune efectuarea unei expertize în vederea evaluării capacităţii sale de a se ocupa singură de fiul ei.

Neîncălcarea art. 8: judecătorul a avut în vedere interesul superior al copilului, astfel cum prevede art. 8, a ţinut seama de diverşii factori relevanţi şi s-a bazat în mare măsură pe rapoartele şi depoziţiile orale ale asistenţilor sociali, ale tutorelui şi ale psihologului, care identificaseră cu toţii problemele în cauză. Hotărârea de instituire a plasamentului copilului nu a depăşit marja de apreciere a statului, iar motivele prezentate pentru a o justifica erau relevante şi suficiente. Reclamanta a avut numeroase ocazii să îşi expună argumentele şi a fost implicată pe deplin în procesul decizional.

Cauze pendinte

R.P. şi alţii împotriva Regatului Unit (nr. 38245/08)

Comunicată la 01.10.2008

Cauza priveşte luarea în îngrijire a fiicei reclamantei de către autorităţile locale şi intervenţia organismului public britanic Official Solicitor, care s-a substituit reclamantei în procedura de adopţie. Invocând art. 8, reclamanta a contestat decizia de luare în îngrijire şi, în special în temeiul art. 6 (dreptul de acces la o instanţă), s-a plâns de intervenţia Official Solicitor în procedura de adopţie în numele său.

A.E.L. împotriva Finlandei (nr. 59435/10)

Comunicată la 26.03.2012

Cauza priveşte luarea în îngrijire de către o autoritate publică a fiului reclamantei şi restricţionarea dreptului acesteia de vizitare din cauza problemelor de sănătate mintală.

Adopţie

Keegan împotriva Irlandei (nr. 16969/90)

26.05.1994

Reclamantul s-a plâns de plasamentul în vederea adopţiei al copilului său natural, fără ştirea sa, şi că dreptul irlandez nu îi oferea nici măcar dreptul revocabil de a fi numit tutore. Acesta susţinea şi că nu a avut acces la o instanţă (art. 6 § 1) în ceea ce priveşte procedura în faţa consiliului pentru adopţie.

Încălcarea art. 8: posibilitatea de plasament al copilului în vederea adopţiei, fără consimţământul tatălui său, constituie o ingerinţă în dreptul reclamantului la respectarea vieţii sale de familie, care nu este necesară într-o societate democratică. Încălcarea art. 6 § 1: legislaţia irlandeză nu îi oferă reclamantului dreptul de a contesta decizia de instituire a plasamentului în faţa consiliului pentru adopţie sau în faţa instanţelor şi nici calitatea de a interveni în procedura de adopţie în general. Singurul mijloc de care dispune pentru a împiedica adopţia fiicei sale constă în introducerea unei acţiuni de instituire a tutelei şi de încredinţare a copilului. 

Fretté împotriva Franţei (nr. 36515/97)

26.02.2002

Această cauză priveşte respingerea unei cereri de încuviinţare a adopţiei, întemeiată exclusiv, conform reclamantului, pe o prejudecată nefavorabilă în ceea ce priveşte orientarea sa sexuală.

Curtea a stabilit că nu a fost încălcat art. 14 (interzicerea discriminării), coroborat cu art. 8, reamintind că în convenţie nu este garantat dreptul de a adopta, ca atare. Dreptul la respectarea unei vieţi de familie presupune existenţa unei familii, dar art. 8 nu protejează simpla dorinţă de a întemeia o familie.

Wagner şi J.M.W.L. împotriva Luxemburgului (nr. 76240/01)

28.06.2007

Cauza priveşte o acţiune civilă pentru învestirea cu formulă executorie în Luxemburg a unei hotărâri de adopţie pronunţată în Peru. Această cerere fusese respinsă de instanţele luxemburgheze deoarece Codul civil nu îi permitea unei femei necăsătorite o adopţie cu efecte depline.

Curtea a stabilit, în special, că a fost încălcat art. 8, ca urmare a nerecunoaşterii de către instanţele luxemburgheze a legăturilor de familie create prin adopţia deplină acordată în Peru, şi art. 14 (interzicerea discriminării), coroborat cu art. 8, deoarece copilul (şi, prin urmare, şi mama acestuia) s-a găsit într-o postură ingrată viaţa cotidiană din cauza statutului său de copil adoptat de o mamă necăsătorită, căreia nu i se recunosc, în Luxemburg, legăturile de familie create printr-o hotărâre străină.

Kearns împotriva Franţei (nr. 35991/04)

10.01.2008

Cauza priveşte cererea, depusă după expirarea termenului legal prevăzut în acest scop, de înapoiere a unui copil născut cu părinţi neidentificaţi.  Neîncălcarea art. 8: deşi termenul de două luni ar putea părea scurt, era totuşi suficient pentru ca mama biologică să aibă timp să se gândească şi să reconsidere alegerea de abandonare a copilului. În plus, reclamanta avea 36 de ani la vremea respectivă, era însoţită de mama sa şi avusese întrevederi îndelungate cu serviciile sociale.

E.B. împotriva Franţei (nr. 43546/02)

22.01.2008 (Marea Cameră)

Reclamanta susţinea că, în toate etapele procedurii constând în cererea de încuviinţare a unei adopţii, a fost supusă unui tratament discriminatoriu întemeiat pe orientarea sa sexuală şi care a adus atingere dreptului la respectarea vieţii sale private.

Încălcarea art. 14 (interzicerea discriminării), coroborat cu art. 8: autorităţile administrative şi, ulterior, instanţele sesizate cu acţiunea reclamantei s-au bazat în mare măsură, pentru a respinge cererea de încuviinţare a adopţiei, pe absenţa unui referent paternal în locuinţa reclamantei, un motiv nelegitim.

Influenţa homosexualităţii reclamantei asupra aprecierii cererii sale a fost nu doar dovedită, dar a fost şi un factor decisiv.

Negrepontis-Giannisis împotriva Greciei (nr. 56759/08)

03.05.2011

Cauza priveşte adoptarea deplină de către un călugăr a nepotului său, hotărâre pronunţată în Statele Unite, dar nerecunoscută în Grecia.

Încălcarea art. 8: refuzul de a pune în aplicare în Grecia decizia de adoptare a reclamantului nu răspundea niciunei nevoi sociale imperioase şi nu era o măsură proporţională cu scopul urmărit.

Încălcarea art. 8 coroborat cu art. 14 (interzicerea discriminării): diferenţa de tratament la care a fost supus reclamantul în calitate de copil adoptat în raport cu un copil biologic era discriminatorie deoarece nu avea nicio justificare obiectivă şi rezonabilă.

Încălcarea art. 6 § 1 (dreptul la un proces echitabil) în special ca urmare a textelor pe care şi-a întemeiat Curtea de Casaţie din Grecia refuzul încuviinţării adopţiei.

Încălcarea art. 1 din Protocolul nr. 1 (protecţia proprietăţii), având în vedere că decizia instanţelor greceşti l-a privat pe reclamant de calitatea sa de moştenitor.

Kopf şi Liberda împotriva Austriei (nr. 1598/06)

17.01.2012

Reclamanţii s-au plâns de refuzul de a li se acorda un drept de vizitare a copilului care le-a fost încredinţat în calitate de familie substitutivă.

Încălcarea art. 8: deşi instanţele austriece, la momentul pronunţării deciziei lor, au păstrat un echilibru just între interesele concurente ale copilului şi cele ale fostei familii substitutive, totuşi acestea nu au examinat suficient de rapid cererea reclamanţilor de acordare a unui drept de vizitare.

Gas şi Dubois împotriva Franţei (nr. 25951/07)

15.03.2012

Cauza priveşte două femei care trăiau într-o relaţie de concubinaj şi respingerea cererii formulate de prima dintre ele de adoptare simplă a copilului celei de-a doua. Neîncălcarea art. 14 (interzicerea discriminării) şi a art. 8: În special, Curtea nu a constatat nicio diferenţă de tratament bazată pe orientarea sexuală a reclamantelor, deoarece şi cuplurilor heterosexuale care au o relaţie de parteneriat civil li s-a refuzat acordarea adopţiilor simple.

Harroudj împotriva Franţei (nr. 43631/09)

04.10.2012

Cauza priveşte imposibilitatea unei resortisante franceze de a obţine adopţia unui copil algerian în temeiul unei măsuri judiciare din dreptul islamic numită „kafala”, care permite încredinţarea legală a unui copil.

Neîncălcarea art. 8. Curtea a stabilit că s-a păstrat un echilibru just între interesul public şi cel al reclamantei, având în vedere că autorităţile au urmărit, respectând pluralismul cultural, să încurajeze integrarea copiilor luaţi în grijă în temeiul kafala, fără să taie imediat legăturile acestora cu legile din ţara lor de origine.

Cauză pendinte

X şi alţii împotriva Austriei (nr. 19010/07)

Şedinţa Marii Camere din 03.10.2012

Cauza priveşte două femei, având o relaţie homosexuală stabilă şi locuind împreună, care s-au plâns de refuzul instanţelor austriece de a acorda uneia dintre ele dreptul de a adopta fiul celeilalte, fără să rupă legăturile juridice dintre mamă şi copil.

La 1 decembrie 2011, a avut loc o şedinţă a camerei. La 5 iunie 2012, camera căreia îi fusese repartizată cauza şi-a declinat competenţa în favoarea Marii Camere.

Autoritate părintească, drept de încredinţare şi de vizitare 

Hoffmann împotriva Austriei (nr. 12875/87)

23.06.1993

Cauza priveşte retragerea drepturilor părinteşti ale reclamantei, după divorţul acesteia de tatăl celor doi copii ai lor, din cauza apartenenţei acesteia la cultul religios Martorii lui Iehova.

Încălcarea art. 8, coroborat cu art. 14 (interzicerea discriminării):  retragerea autorităţii părinteşti s-a bazat pe o distincţie motivată în esenţă de considerente religioase.

Kutzner împotriva Germaniei (nr. 46544/99)

26.02.2002

Reclamanţii susţin că retragerea autorităţii părinteşti asupra fiicelor lor şi plasarea acestora din urmă în familii substitutive, în special pe motiv că nu aveau capacităţile intelectuale necesare pentru a-şi creşte copiii, a încălcat dreptul lor la respectarea vieţii de familie.

Încălcarea art. 8: deşi motivele invocate de autorităţile şi instanţele naţionale erau relevante, nu erau suficiente pentru a justifica această gravă ingerinţă în viaţa de familie a reclamanţilor.

P.V. împotriva Spaniei (nr. 35159/09)

30.11.2010

Reclamanta s-a plâns de restricţiile hotărâte de instanţă în ceea ce priveşte dreptul de vizitare a fiului său, pe motiv că instabilitatea sa emoţională (ca urmare a schimbării de sex a acesteia) era susceptibilă să îl tulbure pe fiul său, în vârstă atunci de şase ani. 

Neîncălcarea art. 8: restricţionarea programului de vizitare nu rezulta dintr-o discriminare bazată pe transsexualitatea reclamantei.

Anayo împotriva Germaniei (nr. 20578/07)

21.12.2010

Cauza priveşte refuzul instanţelor germane de a-i permite reclamantului să îşi vadă copiii biologici, gemeni, cu care nu locuise niciodată.

Încălcarea art. 8: Curtea a considerat în special că autorităţile nu au examinat problema de a stabili dacă o relaţie între gemeni şi reclamant ar fi fost în interesul copiilor. 

Schneider împotriva Germaniei (nr. 17080/07)

15.09.2011

Cauza priveşte refuzul instanţelor germane de a-i permite reclamantului să aibă o relaţie cu un băiat al cărui tată biologic pretinde că este. Tatăl legitim al copilului era căsătorit cu mama acestuia.

Încălcarea art. 8: faptul că nu exista nicio „viaţă de familie” – nu s-a stabilit că reclamantul era într-adevăr tatăl biologic al copilului şi nu a existat niciodată o relaţie strânsă între ei – nu putea fi reţinut împotriva reclamantului. În fapt, problema stabilirii dacă exista un drept de vizitare şi de informare în ceea ce priveşte copilul, chiar şi în lipsa unei vieţi de familie, privea o parte importantă a identităţii sale şi, prin urmare, a „vieţii private” a acestuia.

Diamante şi Pelliccioni împotriva San Marino (nr. 32250/08)

27.09.2011

Cauza priveşte procedura de atribuire a autorităţii părinteşti şi a dreptului de încredinţare în privinţa unui copil a cărui mamă era italiancă şi al cărui tată era cetăţean al statului San Marino.

Neîncălcarea art. 8: în general, instanţele interne au condus procedura cu diligenţa corespunzătoare, măsura incriminată urmărea scopul legitim de a proteja drepturile şi libertăţile copilului şi ale părinţilor acestuia, au fost luate în considerare interesul superior al copilului şi situaţia specială a familiei şi s-a avut în vedere schimbarea regimului, dacă era necesar.

Lyubenova împotriva Bulgariei (nr. 13786/04)

18.10.2011

Cauza priveşte dreptul de încredinţare al unei mame care încredinţase provizoriu copilul socrilor acesteia.

Încălcarea art. 8: Serviciile sociale aveau la dispoziţie mijloacele coercitive de impunere a unor amenzi cu scopul de a asigura respectarea instrucţiunilor obligatorii adresate părţilor; dar nu au făcut uz niciodată de aceste mijloace. În plus, autorităţile nu au justificat niciodată pasivitatea serviciilor sociale.

Giszczak împotriva Poloniei (nr. 40195/08)

29.11.2011

Cauza priveşte refuzul de a acorda o învoire unui deţinut polonez care dorea să îşi viziteze fiica (aceasta fusese lovită de un autobuz şi era în comă, la terapie intensivă). După decesul acesteia, reclamantul nu a dorit să participe la înmormântarea acesteia, deoarece nu era clar dacă era obligat să se prezinte în ţinută de prizonier, încătuşat şi sub escorta poliţiei.

Dubla încălcare a art. 8. Curtea a considerat că motivele pentru care nu i s-a permis reclamantului să îşi vadă fiica la spital nu erau convingătoare, având în vedere că preocupările autorităţilor (gravitatea infracţiunii şi comportamentul impropriu al reclamantului) ar fi putut fi rezolvate prin escortarea acestuia. În plus, autorităţile nu au răspuns în mod adecvat şi la timp la cererea reclamantului de a asista la înmormântarea fiicei sale.

Cengz Kiliç împotriva Turciei (nr. 16192/06)

06.12.2011

Cauza priveşte durata excesivă a procedurii de divorţ care a avut ca obiect acordarea autorităţii părinteşti şi a dreptului de vizitare al părintelui care nu locuia cu copilul.

Încălcarea art. 8. deoarece statul nu şi-a îndeplinit obligaţiile şi nu a luat toate măsurile care puteau fi aşteptate în mod rezonabil de la acesta în astfel de circumstanţe.

Încălcarea art. 6 § 1 (dreptul la un proces echitabil într-un termen rezonabil): durata excesivă a celor două proceduri de divorţ, având în vedere miza litigiului şi consecinţele asupra relaţiei domnului Kiliç cu fiul său.

În această cauză, Curtea a făcut referire la Recomandarea nr. (98) 01 a Comitetului de Miniştri al Consiliului Europei privind medierea familială, care poate „să îmbunătăţească comunicarea dintre membrii familiei, să reducă proporţiile conflictului dintre părţile aflate în litigiu, să conducă la o rezolvare amiabilă, să asigure continuitatea legăturilor dintre părinţi şi copii, să contribuie la reducerea costurilor economice şi sociale produse de separare sau divorţ, atât pentru părţi, cât şi pentru state. ”

Pontes împotriva Portugaliei (nr. 19554/09)

10.04.2012

Cauza priveşte deciziile interne care au avut ca rezultat îndepărtarea părinţilor de unul dintre copiii acestora şi, ulterior, pronunţarea retragerea autorităţii părinteşti şi adoptarea copilului în cauză.

Curtea a constatat o dublă încălcare a art. 8, considerând că autorităţile nu au luat măsuri care să le permită reclamanţilor să beneficieze de un contact regulat cu fiul lor şi că decizia de a da copilul spre adopţie nu se baza pe motive relevante şi suficiente.

Santos Nunes împotriva Portugaliei (nr. 61173/08)

22.05.2012

Cauza priveşte executarea deciziei ca fiul reclamantului să-i fie încredinţat acestuia. Copilul fusese încredinţat de mama acestuia unui cuplu de prieteni care refuzau să-l înapoieze reclamantului. Acesta din urmă a solicitat în mai multe rânduri, în zadar, executarea silită a hotărârii.

Încălcarea art. 8: situaţia nouă cu care s-au confruntat autorităţile în această cauză, care depăşea un conflict între părinţi biologici sau cu statul, nu le scutea să depună toate eforturile necesare pentru executarea hotărârii de încredinţare a copilului.

Cauze pendinte

Francine Bonnaud şi Patricia Lecoq împotriva Franţei (nr. 6190/11)

Comunicată la 30.05.2011

Cauza priveşte respingerea unei cereri de delegare încrucişată a autorităţii părinteşti.

Cele două reclamante sunt un cuplu şi trăiesc împreună. Fiecare are un copil, după ce au apelat la o procreare asistată medical.

A.K. şi L.K. împotriva Croaţiei (nr. 37956/11)

Comunicată la 06.07.2011

Cauza priveşte retragerea dreptului de încredinţare unei mame care suferă de un handicap mintal uşor şi de o invaliditate fizică.

Jiaoqin Zhou împotriva Italiei (nr. 33773/11)

Comunicată la 03.02.2012

Cauza priveşte suspendarea dreptului de vizitare al unei mame biologice în cadrul unei proceduri de adopţie, deşi printr-o expertiză s-a constatat incapacitatea mamei de a avea grijă de copil, dar s-a subliniat că nu avea un comportament care să îl afecteze negativ pe acesta.

Răpirea copilului

Cereri depuse de părintele al cărui copil a fost răpit de celălalt părinte

În aceste cauze, Curtea interpretează convenţia în cadrul Convenţiei de la Haga din 25 octombrie 1980 asupra aspectelor civile ale răpirii internaţionale de copii.

În Preambulul Convenţiei de la Haga, părţile contractante îşi exprimă convingerea că „interesul copilului este de importanţă primordială în orice problemă privind încredinţarea sa” şi subliniază dorinţa de a „proteja copilul, pe plan internaţional, împotriva efectelor dăunătoare ale unei deplasări sau neînapoieri ilicite şi să întocmească proceduri în vederea garantării înapoierii imediate a copilului în statul reşedinţei sale obişnuite, precum şi de a asigura protecţia dreptului de vizitare”.

În ceea ce priveşte problema încredinţării copilului, Curtea consideră că „interesul superior al copilului” trebuie să aibă un dublu scop: pe de o parte, de a-i garanta o evoluţie într-un mediu sănătos, un părinte neputând fi autorizat să ia măsuri care să aducă prejudicii sănătăţii şi dezvoltării sale; pe de altă parte, de a menţine legăturile cu familia sa, cu excepţia cazului în care aceasta s-a dovedit extrem de nedemnă de acest lucru, deoarece ruperea acestei legături are ca rezultat dezrădăcinarea copilului
.

Ignaccolo-Zenide împotriva României (nr. 31679/96)

25.01.2000

Reclamanta, resortisant francez, s-a căsătorit cu un cetăţean român, cu care a avut doi copii. După divorţul acestora, printr-o hotărâre judecătorească pronunţată în Franţa i-a fost acordat reclamantei dreptul de vizitare. Copiii au fost luaţi în Statele Unite de către tatăl lor, care a refuzat să îi aducă la mama lor pentru ca aceasta să îşi exercite dreptul de vizitare. Reclamanta s-a plâns că autorităţile române nu au procedat la executarea ordonanţei preşedinţiale, prin care Judecătoria Bucureşti a dispus să îi fie înapoiaţi copiii.

Încălcarea art. 8, având în vedere că nu a fost adoptată niciuna din măsurile enumerate la art. 7 din Convenţia de la Haga (în special, nu au existat măsuri coercitive împotriva tatălui, nici măsuri pregătitoare pentru unica întâlnire dintre mamă şi copiii ei în vederea înapoierii acestora, apoi ministerul a emis o decizie de neînapoiere a copiilor şi nu a fost întreprins niciun alt demers pentru reunirea mamei şi copiilor).

Iglesias Gil şi A.U.I. împotriva Spaniei (nr. 56673/00)

29.04.2003

Reclamanta pretinde că autorităţile spaniole nu au luat măsurile corespunzătoare pentru a asigura executarea rapidă a hotărârilor judecătoreşti care îi acordau dreptul de încredinţare şi autoritatea părintească exclusivă asupra fiicei sale – care a fost luată de tatăl acesteia în Statele Unite. S-a plâns, în special, de lipsa diligenţei cu care a fost soluţionată plângerea sa privind răpirea copilului.

Încălcarea art. 8: autorităţile aveau obligaţia de a pune în aplicare măsurile corespunzătoare prevăzute de dispoziţiile relevante ale Convenţiei de la Haga pentru a asigura înapoierea copilului mamei sale. Or, nu a fost luată nicio măsură pentru a facilita executarea hotărârilor pronunţate în favoarea reclamantei şi a copilului său.

Bianchi împotriva Elveţiei (nr. 7548/04)

22.06.2006

Cauza priveşte răpirea unui copil de la tatăl italian de către mama sa elveţiană. Reclamantul a denunţat durata procedurii în faţa autorităţilor Cantonului Lucerna şi neexecutarea de către autorităţile elveţiene a hotărârilor judecătoreşti prin care se dispunea înapoierea în Italia a fiului său.

Curtea a stabilit că a fost încălcat art. 8: pasivitatea autorităţilor, în contradicţie cu obiectul şi scopul Convenţiei de la Haga, a cauzat ruperea totală a legăturii dintre copilul aflat la o vârstă foarte fragedă şi tatăl acestuia, o separare care nu putea fi considerată ca fiind în interesul superior al copilului.

A se vedea, de asemenea,

Monory împotriva României şi Ungariei (nr. 71099/01) 05.04.2005
Carlson împotriva Elveţiei (nr. 49492/06) 06.11.2008

Shaw împotriva Ungariei (nr. 6457/09)

26.07.2011

În cauză, autorităţile ungare nu au asigurat înapoierea la Paris, alături de tatăl său, a unui copil luat de pe teritoriul francez de către mama acestuia, făcând imposibilă orice vizită a acesteia, deşi custodia copilului era comună.

Încălcarea art. 8: autorităţile nu au făcut nimic pentru a asigura executarea hotărârii prin care se dispunea înapoierea copilului. Reclamantul nu şi-a mai văzut fiica de trei ani şi jumătate, deoarece instanţele ungare au constatat că nu puteau să asigure respectarea dreptului său de vizitare.

Karrer împotriva României (nr. 16965/10)

21.02.2012

Cererea, depusă de un tată şi fiica acestuia, priveşte procedura desfăşurată în faţa instanţelor româneşti în temeiul Convenţiei de la Haga, prin care primul reclamant solicita înapoierea copilului în Austria. Reclamantul s-a căsătorit în Austria cu o cetăţeană româncă, care, după divorţ, a plecat din Austria şi a venit în România cu fiica sa, deşi procedura de încredinţare a fetiţei era încă pendinte în Austria.

Încălcarea art. 8, având în vedere că instanţele româneşti nu au efectuat o analiză detaliată pentru a aprecia interesul superior al copilului şi nu i-au oferit reclamantului posibilitatea de a-şi susţine cauza în mod expeditiv, astfel cum impune Convenţia Europeană a Drepturilor Omului, interpretată în cadrul Convenţiei de la Haga.

İlker Ensar Uyanik împotriva Turciei (nr. 60328/09)

03.05.2012

Obiectul cauzei priveşte procedura iniţiată de reclamant în Turcia pentru a obţine înapoierea copilului său în Statele Unite, unde locuia împreună cu soţia sa. Aceasta din urmă a rămas în Turcia împreună cu fiica lor după o vacanţă în această ţară.

Încălcarea art. 8: instanţele din Turcia nu au examinat în detaliu ansamblul situaţiei familiale a reclamantului, omiţând, între altele, să o examineze în funcţie de principiile stabilite de Convenţia de la Haga.

Cereri depuse de părintele care a răpit copilul

Eskinazi şi Chelouche împotriva Turciei (nr. 14600/05)

06.12.2005 (decizie)

O mamă de origine franco-turcă şi fiica acesteia s-au plâns de decizia autorităţilor turce de a dispune înapoierea copilului în Israel (mama plecase în vacanţă în Turcia împreună cu fiica sa, cu acordul tatălui, iar ulterior refuzase să se întoarcă în Israel).

Cerere inadmisibilă (vădit nefondată).

Nu se poate considera că decizia de înapoiere în Israel a copilului, care se afla într-o situaţie de deplasare ilicită, în sensul Convenţiei de la Haga, a încălcat obligaţiile pe care le aveau autorităţile, în special în temeiul art. 8 – autorităţile turce neavând niciun motiv întemeiat pentru a refuza înapoierea solicitată.

Maumousseau şi Washington împotriva Franţei (nr. 39388/05)

15.11.2007

Reclamanta, resortisant francez, s-a căsătorit cu un resortisant american, împreună cu care a avut o fiică. Aceasta a refuzat să se întoarcă în Statele Unite după o călătorie în Franţa, întreprinsă cu acordul acestuia din urmă. Reclamanta susţinea că înapoierea copilului în Statele Unite (dispusă de o instanţă din New York) era contrară interesului fiicei sale şi o plasase într-o situaţie intolerabilă, ţinând seama de vârsta foarte fragedă a acesteia. Aceasta pretindea, de asemenea, că intervenţia poliţiei judiciare la grădiniţa fiicei sale, în vederea executării ordinului de înapoiere, îi vor cauza fiicei sale sechele majore.

Neîncălcarea art. 8. Curtea a considerat că instanţele franceze au ţinut seama de „interesul superior al copilului”, şi anume reintegrarea imediată în mediul său de viaţă obişnuit, efectuând o analiză globală şi detaliată a situaţiei şi oferind posibilitatea reclamanţilor să îşi susţină pe deplin drepturile. În ceea de priveşte intervenţia poliţiei, deşi nu este cea mai adecvată metodă şi poate fi traumatizantă, aceasta a avut loc în prezenţa reprezentantul Ministerului Public, în faţa căruia răspundeau ofiţerii de poliţie. De asemenea, în situaţiile în care au întâmpinat rezistenţă din partea unor persoane care au încercat să apere reclamanţii, autorităţile nu au insistat în încercarea de a lua copilul.

Neulinger şi Shuruk împotriva Elveţiei (nr. 41615/07)

06.07.2010 (Marea Cameră)

Cauza priveşte executarea ordinului de înapoiere a unui copil deplasat ilicit din Israel în Elveţia de către mama acestuia. Tatăl copilului, care locuia în Tel Aviv şi este membru al comunităţii „Loubavitch-Habad”, deţinea autoritatea părintească în comun cu mama copilului. 

Curtea a stabilit că ar fi fost încălcat art. 8 dacă s-ar fi executat ordinul de înapoiere.

Ţinând seama în special de măsurile provizorii dispuse de instanţa administrativă – domiciliul copilului era stabilit la mama acestuia, suspendarea dreptului de vizitare al tatălui, acordarea autorităţii părinteşti mamei pentru a-i permite să reînnoiască actele de identitate ale copilului – Curtea nu a fost convinsă că ar fi în interesul superior al copilului să se întoarcă în Israel.

Sneersone şi Kampanella împotriva Italiei (nr. 14737/09)

12.07.2011

Cauza privea decizia instanţelor italiene de a dispune înapoierea la tatăl său, în Italia, a unui băiat care locuia cu mama lui (reclamanta) în Letonia.

Încălcarea art. 8: deciziile instanţelor italiene erau motivate superficial şi nu constituiau un răspuns adaptat la traumatismul psihologic pe care l-ar provoca în mod cert o rupere subită şi ireversibilă a legăturilor strânse dintre mamă şi copil. În plus, instanţele nu au luat în calcul alte soluţii pentru a asigura păstrarea legăturii dintre copil şi tatăl acestuia.

M.R. şi L.R. împotriva Estoniei (nr. 13420/12)

04.06.2012 (decizie)

Cauza priveşte o mamă şi fiica sa, al cărei tată a solicitat înapoierea acesteia în Italia în temeiul Convenţiei de la Haga – reclamantele nu s-au întors în Italia după o călătorie în Estonia.

Curtea a solicitat guvernului estonian, în temeiul art. 39 din regulament (măsuri provizorii), să nu procedeze la înapoierea copilului în timpul procedurii pendinte la Strasbourg.  Având în vedere urgenţa situaţiei, Curtea a examinat această cauză în mai puţin de trei luni.

Cerere inadmisibilă (vădit nefondată): respingerea de către instanţele estoniene a argumentelor mamei, conform cărora îi era imposibil să se întoarcă în Italia, nu a depăşit marja lor de apreciere. În plus, nu a existat niciun element care să sugereze că decizia acestora de a dispune înapoierea copilului în Italia fusese arbitrară sau că autorităţile nu şi-au îndeplinit obligaţia de a păstra un echilibru just între interesele concurente aflate în joc.

De asemenea, Curtea a decis să elimine aplicarea art. 39 din regulament.
B. împotriva Belgiei (nr. 4320/11)

10.07.2012

Cauza priveşte decizia de a dispune înapoierea în Statele Unite a unei fete pe care mama acesteia o luase în Belgia, fără acordul tatălui ei sau a instanţei americane.

Încălcarea art. 8: dispunând înapoierea fetei în Statele Unite, curtea de apel nu a încercat suficient să evalueze riscul pe care îl reprezenta pentru ea înapoierea la tatăl său; instanţa ar fi trebuit să ţină seama, de asemenea, de trecerea timpului şi de integrarea copilului în Belgia.

Cauză pendinte

X împotriva Letoniei (nr. 27853/09)

Şedinţa Marii Camere din 10 octombrie 2012

Cauza priveşte o mamă care consideră contrară drepturilor sale de familie decizia prin care instanţa letonă a dispus înapoierea fetei în Australia, în temeiul Convenţiei de la Haga din 1980 asupra aspectelor civile ale răpirii internaţionale de copii.

În hotărârea Camerei din 13 decembrie 2011, Curtea a stabilit că a fost încălcat art. 8. Cauza a fost trimisă în faţa Marii Camere, la cererea Guvernului.

Expulzare

Üner împotriva Ţărilor de Jos (nr. 46410/99)

18.10.2006 (Marea Cameră)

Reclamantul s-a plâns că a fost separat de familie din cauza retragerii permisului său de şedere şi a ordinului de expulzare prin care i s-a interzis să reintre pe teritoriu timp de zece ani.

Neîncălcarea art. 8: expulzarea reclamantului şi interzicerea impusă acestuia de a intra pe teritoriul olandez erau proporţionale cu scopurile urmărite (protejarea siguranţei publice, apărarea ordinii şi prevenirea săvârşirii de infracţiuni) şi, prin urmare, necesare într-o societate democratică. Curtea a ţinut seama, de asemenea, de capacitatea de adaptare a copiilor, încă tineri – şase ani şi un an şi jumătate – dacă ar merge cu tatăl lor în Turcia şi de posibilitatea lor de a se întoarce în mod legal în Ţările de Jos. Conştientă de dificultăţile practice pe care le-ar avea partenera olandeză a reclamantului dacă aceasta l-ar însoţi în Turcia, Curtea a considerat totuşi că gravitatea infracţiunilor săvârşite de reclamant şi antecedentele acestuia erau, între altele, considerente care prevalau asupra intereselor sale de familie.

Nunez împotriva Norvegiei (nr. 55597/09)

28.06.2011

În această cauză, reclamanta, resortisant dominican, pretinde că executarea unui ordin de expulzare emis împotriva sa ar separa-o de copiii acesteia, cu o vârstă fragedă.

Curtea a stabilit că a fost încălcat art. 8 dacă reclamanta ar fi expulzată şi i s-ar interzice şederea pe teritoriul norvegian timp de doi ani, deoarece acest lucru i-ar afecta în mod excesiv pe copiii săi.

Antwi şi alţii împotriva Norvegiei (nr. 26940/10)

14.02.2012

Reclamanţii denunţă decizia adoptată de serviciile de imigrare, după ce au descoperit că paşaportul domnului Antwi era fals, de a-l expulza şi de a-i interzice reintrarea pe teritoriul norvegian timp de cinci ani, ceea ce a avut ca efect separarea de soţia şi fiica acestuia.

Curtea a stabilit că nu a fost încălcat art. 8, considerând că autorităţile norvegiene au păstrat un echilibru just între interesul general de a asigura un control eficient al imigrării şi interesul reclamanţilor ca domnului Antwi să i se permită să rămână în Norvegia.

K.A.B. împotriva Spaniei (nr. 59819/08)

10.04.2012

Cauza priveşte adoptarea unui copil – în ciuda opoziţiei tatălui său – declarat în situaţie de abandon, după expulzarea mamei sale.

Curtea a stabilit că a fost încălcat art. 8, considerând, în special, că pasivitatea autorităţilor, expulzarea mamei fără verificări prealabile, neacordarea de asistenţă reclamantului în demersurile sale atunci când se afla într-o situaţie precară, precum şi angajarea răspunderii exclusive a reclamantului pentru situaţia de abandon a copilului, au contribuit în mod decisiv la absenţa oricărei posibilităţi de reunire a fiului şi tatălui, încălcându-se astfel dreptul reclamantului la respectarea vieţii private.

Alte cauze recente cu privire la acest subiect:

Ndangoya împotriva Suediei (nr. 17868/03), 22.06.2004 (decizie privind admisibilitatea)

Mokrani împotriva Franţei (nr. 52206/99), 15.07.2003

Najafi împotriva Suediei (nr. 28570/03), 06.07.2004 (decizie privind admisibilitatea)

Headley împotriva Regatului Unit (nr. 39642/03), 01.03.2005 (decizie privind admisibilitatea)

Mossi împotriva Suediei (nr. 15017/03), 08.03.2005 (decizie privind admisibilitatea)

McCalla împotriva Regatului Unit (nr. 30673/04), 31.05.2005 (decizie privind admisibilitatea)

Davydov împotriva Estoniei (nr. 16387/03), 31.05.2005 (decizie privind admisibilitatea)

Keles împotriva Germaniei (nr. 32231/02), 27.10.2005

Aoulmi împotriva Franţei (nr. 50278/99), 17.01.2006

Sezen împotriva Ţărilor de Jos (nr. 50252/99), 31.01.2006

Concediu parental

Konstantin Markin împotriva Rusiei (nr. 30078/06)

22.03.2012 (Marea Cameră)

Cauza priveşte refuzul autorităţilor ruse de a-i acorda reclamantului un concediu parental. Astfel, acesta a fost supus unei diferenţe de tratament în raport cu angajaţii de sex feminin ai armatei şi ai societăţii civile.

Curtea a stabilit că a fost încălcat art. 14 (interzicerea discriminării), coroborat cu art. 8. Curtea a hotărât că, şi în cazul unităţilor militare, convenţia era aplicabilă. Având în vedere că domnul Markin ar fi putut fi înlocuit cu uşurinţă de colegele sale de sex feminin în funcţia din cadrul armatei, nu exista niciun motiv pentru a-l exclude de la dreptul la concediu parental. Prin urmare, reclamantul a suferit o discriminare bazată pe sex.

Cauză pendinte

Diana Topčić-Rosenberg împotriva Croaţiei (nr. 19391/11)

Comunicată la 05.03.2012

Cauza priveşte refuzul autorităţilor publice croate de a-i plăti reclamantei concediul de maternitate. 

� Fişa tematică a fost preluată de pe site-ul Curţii Europene a Drepturilor Omului şi a fost tradusă cu sprijinul Institutului European din România.


� Maumousseau şi Washington împotriva Franţei, pct. 67.

